TK ออกหุ้นกู้ 600 ลบ.อายุ 3 ปี ดอกเบี้ยคงที่ 2.15% รองรับขยายธุรกิจ
TK ออกหุ้นกู้ 600 ลบ.อายุ 3 ปี ดอกเบี้ยคงที่ 2.15% รองรับขยายธุรกิจ
13 พ.ค. 2559

นางสาวปฐมา พรประภา กรรมการผู้จัดการ บริษัท ฐิติกร จำกัด (มหาชน) หรือ TK เปิดเผยว่า บริษัทได้ออกหุ้นกู้จำนวน 600,000 หน่วย มูลค่าหน่วยละ 1,000 บาท มูลค่ารวม 600 ล้านบาท อายุหุ้นกู้ 3 ปี อัตราดอกเบี้ยคงที่ 2.15% โดยจำหน่ายในวันที่ 13 พ.ค.และเม็ดเงินจะเข้าบริษัทฯในวันที่ 16 พ.ค. นี้
นางสาวปฐมา กล่าวว่า ในภาวะดอกเบี้ยต่ำถือเป็นจังหวะและโอกาสที่ดีที่ TK จะออกหุ้นกู้ครั้งนี้ ถือเป็นการบริหารต้นทุนทางการเงินอย่างมีประสิทธิภาพ และจะทำให้ TK สามารถลดอัตราดอกเบี้ยต้นทุนเฉลี่ยลดลง โดยขณะนี้ TK มีต้นทุนการเงินที่อัตราดอกเบี้ยเฉลี่ย 3.69% คิดเป็นสัดส่วนเงินกู้อัตราดอกเบี้ยคงที่ 98.56% ของยอดเงินกู้ทั้งหมด
ทั้งนี้ การออกหุ้นกู้ของ TK เพื่อรองรับการขยายตัวของ TK ในปีนี้และอีก 2 ปี ข้างหน้า และใช้เป็นเงินทุนหมุนเวียน แต่ที่สำคัญคือ TK สามารถบริหารต้นทุนทางการเงินให้คงที่ สอดคล้องกับลักษณะธุรกิจเช่าซื้อที่กำหนดอัตราดอกเบี้ยคงที่ตลอดสัญญา ซึ่งอัตราดอกเบี้ยของหุ้นกู้ในครั้งนี้ที่ 2.15% ซึ่งถือเป็นอัตราดอกเบี้ยที่เหมาะสมและสามารถรักษาระดับส่วนต่างของต้นทุนทางการเงินกับอัตราดอกเบี้ยที่ปล่อยให้กับลูกค้า
ด้านนายประพล พรประภา รองกรรมการผู้จัดการ TK กล่าวเพิ่มเติมว่าการออกหุ้นกู้ครั้งนี้ ถือเป็นการออกครั้งแรกของปีนี้ และขณะนี้อยู่ระหว่างการพิจารณาการออกหุ้นกู้ครั้งต่อไป โดยจะพิจารณาจากปัจจัยสภาพคล่องของการดำเนินงาน และแนวโน้มอัตราดอกเบี้ยในอนาคต
นายประพล กล่าวว่า ปัจจุบัน TK มีสัดส่วนเงินกู้ต่อสินทรัพย์ หรือ D/E Ratio อยู่ที่ 0.8 เท่า ซึ่งถือว่าต่ำมากเมื่อเปรียบเทียบกับธุรกิจเดียวกันในตลาดที่มีสัดส่วนสูงถึง 8-9 เท่า
 
                